  Виталий Пронин Наталия Протопопова кивалтэ Санкт-Петербургысь Пушкиноысь калык сямъёсъя клубысь «Василиса» ансамблен. Вордскемын со Шаркан ёросысь Быгы гуртын. Н. Протопопова Санкт-Петербургысь Пушкиноысь «Василиса» ансамбленыз.- Вордски дышетӥсьёслэн семьяязы: песянай-песятае но, мамаен папа но - дышетӥсьёс. Школаын дышетскыкум, гуртысьтымы фольклор ансамбле ветлӥ. 7 арзэ дышетски Шарканысь крезьгуръя школалэн Быгыысь ёзаз. Ижысь крезьгуръя училищее пырон понна берпуметӥ арзэ Шарканэ ветлӥ.  Пыреме потэ вал академической кырӟанъя хоровой отделение. Училищеын шуизы, тынад, пе, куараед калык кырӟанъёсты кырӟаны тупа. Куараме тӥяно медаз луы шуыса, калык хорез бырйыны дэмлазы. Калык хорлэн ёзаз «Танок» ансамбльлэн кивалтӥсез Фёдор Иванов набор нуэ вал, мон но со доры шеди. 4 ар дышетскытозям, «Таноке» ветлӥ. Кырӟамы, эктӥмы.- Кытысь кырӟаны мылкыд кылдӥз?- Быгыысь бабаелэн Валентина Протопоповалэн кырӟамез улсын будӥ. Ӵужмамае но, Шаркан ёросысь Кушсо гуртысь  Мария Алексеевна Иванова, туж кырӟась вылэм, Липовкаысь Уџы шуылӥллям. Сое мон пичи дыръям гинэ адӟылӥ. Нош бабае Валентина Ивановна кылем арын кулӥз, солы 91 арес вал. Пересьёсын ӵош кырӟаны ветлӥз. Бабаелэсь вашкала кырӟанъёссэ, сям-йылолъёс сярысь мачконъёссэ мон весь гожъялляй. Солэн эшъёсыз вал Маргарита Ивановна Кузьмина, Лидия Николаевна Тополева. Соосты но гожъялляй. Кырӟан-веранъёссыя, училищеын дышетскыкум, диплом гожтӥ, Санкт-Петербургысь культурая но искусствоя кун университетын но азьланьтӥ со темаез.- Нош Санкт-Петербурге кызьы сюрид?- Училищеез 2001-тӥ арын йылпумъяса, отчы чортӥз ӵош дышетскем эше Женя Кирилюк. Со пыриз консерваторие, мон - университетысь ӟуч калык кырӟанъя хоровой отделение. Экзаменъёсы мынӥ шортдэремен, пересь песянаелэсь кылемын на. Туж паймыса учкизы дэреме шоры. Кырӟай ӟуч сямен но, удмурт сямен но. Нырысь кырӟаме бере ик шуизы, кутӥськом ни, пе, ми тонэ. Но экзаменъёсты ваньзэ ик сётӥ.- Наташа, гуртысь потэм удмурт  нылашлы дӥсьтон кулэ вал, дыр, палэнысь городын ансамбль кылдытыны?- Вашкала сям-йылолъёс - со калыклэн узырлыкез. Мынам котьку малпанэ вал фольклор ансамбль кылдытыны. «Василиса» ансамбльмылы 10 ар луоз ни. Ми подростково-молодёжной клуб лыдъяськиськом - мон клубен но кивалтӥсько, ансамблен но. Нырысь кутскыкум 3-4 пинал вал, собере бадӟымъёс но ветлыны кутскизы. Мамаоссы, папаоссы, дедооссы, бабаоссы экто но, кырӟало но. Клубамы 6 мастерскойёсмы вань: пужыятсконъя, ӟуч дӥськутъя, пиосмурт киужъёсъя, кырӟан-эктонъя, вашкала сиён-юон пӧранъя, куиськонъя. «Василиса» ансамблям пӧртэм арлыдоослэсь 6 группа кылдытэмын, ветло 3 арескысен кутскыса. Ваньмыз ог 150 адями люкаське. Ветлӥськом фольклорно-этнографической экспедициосы Вологодской, Архангельской улосъёстӥ, 4 арзэ Нижний Новгород улосэ вуылӥм ни.- Пумен асьме пала матэктӥськоды?- Фин-угор сиёнъёсъя «Быг-быг» фестивале вуылыса, экспедициен лыктэм потэ ни вордскем палъёсам. Но со туж дуно усёз ми понна, коньдон талы уз висъяськы. Нош ваем потэ пиналъёсты.  Клубмы нылпиосын тросгес ужа бере, коньдон поттыны луонлыкмы ӧвӧл. Бадӟымъёсын концертэн потакумы, кӧня ке люканы быгатӥськом ик. Кытчы ке кыдёке мынон понна спонсоръёсты утчатэк уг луы.Тросгес ветлӥськом бере Вологодской улосэ, кырӟаськом со палась кырӟанъёсты. Эшъёсмы но отын трос луизы ни, туж умой пумитало милемды. Экспедициосы трос кузя потаськом ог кык-куинь арнялы. Мылкыд карисьёсты ваньзэс ик сьӧрамы кутӥськом, нош нылпиосты - 1-тӥ классысен. Анай-атайёссылы но яра экспедициосы потаны. Песянайёсын пумиськылӥськом, кырӟам-верамъёссэс, мачкемъёссэс гожъяса ветлӥськом.- Вормонъёсты но трос, дыр, ни та аръёс ӵоже?- Пыриськиськом дуннеын но Россиын ортчылӥсь конкурсъёсы. Котькуд аре вормонъёсын бертӥськом. Москваын ортчылэ эктонъя «Перепляс» конкурс, бӧрсьысь кык арзэ 1-тӥ степенё лауреатъёс луимы. Таяз сентябре ансамбльысь пиналъёсмес «Артеке» ӧтизы. 153 коллектив пќлысь 13-зэ бырйизы.- Палэнын улыса, ӟуч культураын бергаса, удмуртлыкед уг вуны-а?- Аслэсьтыд культурадэ, сям-йылолъёстэ гажан бордысь ваньмыз потэ. Удмуртъёслэн культуразы сярысь мачкылӥсько, кырӟасько но Санкт-Петербургысь радио, телевидение пыр. Удмурт луэмелэсь мон  уг керпотӥськы. Пиналъёс но куро, вера ай, пе, мар ке ас сяменыд. Удмурт сямен кырӟамме туж ярато.Нош эктонъёсмылы капчиен дышизы. 2 эктон дышетӥм ини. «Эктон коркаез» Интернет пыр учкылӥсько, бабае но эшъёсыныз возьматъязы вашкала эктонъёссэс. Ансамбльысьтым бадӟымъёссэ уд ик вала, удмуртъёс ӧвӧл шуыса. Экто. Санкт-Петербургысь Александро-Невской лавраын котькуд ар ортче фольклоръя «Рождество Христово» фестиваль.  Отчы удмуртъёс трос пол ветлӥзы ни. Одӥг пол вуылӥзы Дэри ёросысь Изгуртысь «Марӟан гуръёс». Люкаськем калыклы эктон возьматӥзы. Мынам пиналъёсы соосын ӵош  эктӥзы, вань калык абдраз быгатэмзылы, мукетъёсыз озьы ӧз пӧрмытэ.- «Быг-быге» вуылыса, кинэ ке ас дорады ӧтён мылкыдды ӧз кылды-а?- Санкт-Петербургын 1 ар талэсь азьло кылдӥз удмуртъёслэн огазеяськонзы, кивалтэ соин Татьяна Серебренникова. Ува ёросысь вуэм эшеным Ангелина Даничкинаен ми азьло но удмуртлыкез улӟытыны выримы, собере 4 кузя, 6 кузя люкаськимы. Али та огазеяськон котыре трос адямиос карисько ни, пӧртэм ужрадъёс ортчытъяло. Но мон, ансамбльлэн ужаз выемен, трос вуылыны уг быгатӥськы, но сюлмын но мылкыдын котьку соос пӧлын.Вуоно арын Санкт-Петербургын ортчыны кулэ Удмуртилы сӥзем нуналъёс. Мынам отчы ӧтеме потэ Дэбес ёросысь Зар-Медло гуртысь мӧйыослэсь «Медло гуръёс» фольклор ансамбльзэс. Фестиваль дыръя туж синмаськи вашкала удмурт кырӟанъёсты быдэстэмзылы но, дӥськутсылы но. 3-тӥ августэ гуртазы фольклор фестиваль ортчоз. Мон одно ик отчы мыныны тыршо.Лия Малых  